פרשת היעלמותה של היימנוט קסאו

ממוזער|כרזת חיפוש של היימנוט קסאו בתחנת הרכבת בבנימינה
היימנוט קסאו היא ילדה בת 11 תושבת צפת שנראתה לאחרונה ב-25 בפברואר 2024, ברחובות העיר הסמוכים למרכז הקליטה שבו גרה, ומאז נעלמו עקבותיה.

היסטוריה
קסאו בת ה-9 עלתה עם משפחתה מאתיופיה לישראל בשנת 2021, כשלוש שנים לפני שנחטפה. היא התגוררה עם משפחתה במרכז הקליטה ברחוב צה"ל 9 בצפת.

ב-25 בפברואר 2024 יצאה עם חברותיה לחלק פלאיירים של אחד המועמדים בבחירות לרשות המקומית. כמה ימים לאחר מכן התפרסם תיעוד של קסאו וקרובת משפחתה מחלקות עלונים ברחובות צפת, וזהו התיעוד האחרון שלה.

על פי דיווחי המשפחה, קסאו נראתה בפעם האחרונה בשעה 19:30 באותו ערב, ובשעה 22:00 המשפחה דיווחה למשטרה על היעדרה והחלו חיפושים אחריה. רק כיומיים לאחר מכן, ב-27 בפברואר 2024, המשטרה הזניקה לראשונה מתחילת החיפושים מסוק משטרתי שיסייע לאתרה. זאת לאחר שבמשך כ-40 שעות נטען כי לא היה אישור לכך מצה"ל, על רקע ההסלמה בגזרת הצפון במלחמת חרבות ברזל. ב-28 בפברואר 2024 הורחבו החיפושים גם לאזור מירון.

החיפושים המשטרתיים נעזרו ביחידת הגבולות של המשטרה (יג"ל) וביחידת הכלבנים המשטרתית, אשר שללה את אפשרות הימצאותה במבנה מרכז הקליטה. טירונים של משמר הגבול הוקפצו לסייע בחיפושים. במהלך השבוע הראשון הצטרפו לחיפושים כ-1,800 מתנדבים. מתנדבי ארגון ידידים הגיעו למקום מיד עם קבלת הפניה במשטרה ואיישו יחד איתם את החמ"ל המשטרתי וניהלו את המאמץ של אלפי המתנדבים שהגיעו למקום. מלבד החמ"ל המשטרתי, נפתח חמ"ל נפרד ועצמאי של יחידת הכלבנים לישראל (ארגון התנדבותי).

אביה של היימנוט שהה בביקור משפחתי באתיופיה ביום היעלמותה, והוא עודכן בחיפושים. כשבוע לאחר היעלמותה הוא שב ארצה בסיוע הסוכנות היהודית. המשטרה הבהירה כי האב אינו חשוד.

לאחר שבועיים של חיפושים, הציעה הסוכנות היהודית פרס כספי בסך 100,000 שקלים למי שימסור מידע אמין שיביא למציאתה של היימנוט. ביוני 2024 הועלה סכום הפרס הכספי ל-350,000 שקלים.
בנובמבר 2024 דווח כי אין עדיין קצה חוט בחקירה.

בפברואר 2025 שנה אחרי היעלמותה של קסאו, התפרסם כי המשטרה שוקלת לשלוח לאתיופיה צוות חקירה, ושהמשטרה טוענת כי "כל מידע וכיוון חקירה נבדקו ביסודיות".

ב-26 בפברואר 2025, עלה בערוץ 13 סרט דוקומנטרי בשם "היימנוט: תיק פתוח" שעסק בהיעלמותה של קסאו ובהיעלמותו של דוד ישראל פדידה בן ה-28 שנעלם כשמונה חודשים לאחר היעלמותה של קסאו, גם כן באזור צפת.

ב-16 בדצמבר 2025 קיים המפכ"ל הערכת מצב בחקירת היעלמות הילדה היימנוט קסאו, בסיומה הנחה להעביר את החקירה ללהב 433. בתאריך זה נעצר אדם שעל פי החשד ביצע מעשה מגונה בילדה אחרת וכי נקבע כי יש חשד סביר המספיק להאריך את מעצרו כחשוד גם במקרה החטיפה של קסאו. ב-23 בדצמבר הוארך מעצרו של החשוד והשופט קרא ליחידה החוקרת לערוך לו בדיקת פוליגרף. הוהבר כי הדבר מתעכב בשל מחסור בדוברי אמהרית שיעבירו את הבדיקה. ב-28 בדצמבר שלל נציג המשטרה את מעורבותו של החשוד, בפרשת היעלמותה של קסאו.

ב-24 בדצמבר התכנסה ועדת העלייה לדיון מעקב גלוי בנושא מצב החיפושים. נציגי המשטרה לא הגיע לדיון בעקבות הוראת השר לביטחון לאומי איתמר בן גביר שלא להשתתף בדיוני הוועדה עד להודעה חדשה.

ב-25 בפברואר 2026 ערכה ועדת העלייה והקליטה בכנסת דיון בפרשה בהשתתפות משפחתה של קסאו ונציגי המשטרה. יו"ר הוועדה, חבר הכנסת גלעד קריב, עדכן כי ביחידת להב 433 הוקם צוות חקירה מיוחד שיעסוק בפרשה, המונה שישה חוקרים שאחד מהם דובר האמהרית. בנוסף חשף קריב כי נציגי שב"כ השתתפו בדיון חסוי בנושא וכי הוועדה פנתה למשטרה בבקשה לערב את שב"כ בחקירה ושב"כ אישר את הבקשה. היועמ"שית גלי בהרב-מיארה אישרה לממשלה לשלב את שב"כ בחיפושים.

 מקרים דומים 
לפי תחקיר של מאקו, בשנים שקדמו להיעלמותה הוגשו שתי תלונות על פגיעות מיניות בילדים ברחוב שבו נעלמה היימנוט, אך לא נמצא קשר ברור בין היעלמותה לבין התקיפות.

לפי המשטרה, אין קשר בין היעלמותה של היימנוט לבין היעלמותו של הנער החרדי מוישי קליינרמן כשנתיים לפני כן.

קישורים חיצוניים




 עמוד האינסטגרם הרשמי של המאבק שלהם (בדומה לאלה של החטופים על ידי חמאס)-https://www.instagram.com/bring.haimanot.home?igsh=dWs1bHBxMThmZXlu



הערות שוליים

קטגוריה:צפת: היסטוריה
קטגוריה:משטרת ישראל: היסטוריה
קטגוריה:2024 בישראל
קטגוריה:ילדים שנעלמו
קסאו